ต่างชาติกดดัชนี
วานนี้ (31 ส.ค.) เป็นอีกวันที่นักลงทุนต่างชาติขายสุทธิออกมาค่อนข้างหนัก
31 ส.ค. 2563

ลูบคมตลาดทุน : ธนะชัย ณ นคร
วานนี้ (31 ส.ค.) เป็นอีกวันที่นักลงทุนต่างชาติขายสุทธิออกมาค่อนข้างหนัก
หรือกว่า 6,407 ล้านบาท
ส่งผลให้ช่วงเดือนสิงหาคม 2563  ต่างชาติขายสุทธิในตลาดหุ้นไทย 27,661 บาท และหากนับจากต้นปี 2563 มาถึง ณ 31 ส.ค. 63 ต่างชาติขายแล้ว  254,484 ล้านบาท
ต่างชาติที่ขายเมื่อวานนี้นั้น
ส่วนหนึ่งมาจาก MSCI Rebalance ที่ปรับลดน้ำหนักหุ้นไทยลง
ทว่า หากดูจากตัวเลขที่ถูกปรับลดน้ำหนัก กับยอดขายสุทธิ (ต่างชาติ) ที่ออกมา ไม่ค่อยสัมพันธ์ซักเท่าไหร่
ก่อนหน้านี้ มีการคำนวณกันออกมาแล้วว่า MSCI Rebalance รอบล่าสุดนี้ จะทำให้ต่างชาติที่เป็นพวก Passive fund ขายหุ้นออกมารวมกันระหว่าง 690–700 ล้านบาท เท่านั้น
แต่ยอดขายสุทธิที่ออกมา กลับมีมากกว่า
หรืออีกนัยหนึ่งคือ ไม่ใช่มีการขายเฉพาะหุ้นที่ถูกปรับลดน้ำหนักเท่านั้น
แต่เข้าใจว่าต่างชาติต้องการกดดัชนีในแต่ละเดือนของตลาดหุ้นไทยลงมา
ดัชนีตลาดหุ้นไทย ณ  31 กรกฎาคมที่ผ่านมา ปิดที่ 1,328.53 จุด
ส่วนวานนี้ปิด 1,310.66 จุด หรือลดลงมา 1.34% (ในรอบ 1 เดือน)
ส่วนเดือนกันยายนนี้ นักวิเคราะห์ต่างมองว่า ดัชนีน่าจะแกว่งลงอีก และต่างชาติจะขายหุ้นเพื่อกดดัชนีลงมาอีก
ประเด็นของปัญหาคือ ไม่มีใครทราบว่า ต่างชาติจะขายอีกเท่าไหร่ เป้าหมายจริง ๆ คืออะไร
แต่สิ่งหนึ่งที่เห็นได้ในช่วงที่ผ่านมา คือ นักลงทุนสถาบัน
หรือกลุ่มกองทุนต่าง ๆ พยายามที่จะ “สู้” อยู่
มีคำถามว่าแล้วจะสู้ได้แค่ไหน
คำตอบนี้ ตอบได้ยากเช่นกัน เพราะต้องขึ้นอยู่กับเงินหน้าตัก หรือเงินสดในมือของกองทุนต่าง ๆ เหลืออยู่เท่าไหร่
ประกอบกับบริษัทหลักทรัพย์จัดการกองทุน (บลจ.) ต่าง ๆ ที่ออกกองทุนใหม่ จะมีเม็ดเงินเข้ามามากน้อยแค่ไหนล่ะ
เดือนสิงหาคม 2563 นักลงทุนสถาบัน ซื้อสุทธิตลาดหุ้นไทย 11,574  ล้านบาท
และหากนับในช่วง 8 เดือนแรก (ม.ค.-ส.ค. 63) สถาบันซื้อสุทธิรวมกันกว่า  81,046 ล้านบาท
หากแรงซื้อจากกองทุนต่าง ๆ เริ่มแผ่ว
มีโอกาสสูงมากดที่ดัชนีจะหลุด หรือลงไปต่ำกว่า 1,300 จุด
หันมาดูนักลงทุนรายย่อยกันบ้าง
นับจากต้นปี หรือช่วง 8 เดือนแรก ซื้อสุทธิ 173,453 ล้านบาท หรือซื้อหนักกว่านักลงทุนสถาบันเยอะมาก
ณ สิ้นปี 2562 ดัชนีตลาดหุ้นไทยปิดที่ 1,579.84 จุด
เมื่อนำมาคำนวณกับดัชนีที่ปิดวานนี้ 1,310.66 จุด
จะได้ตัวเลขดัชนีหุ้นไทย ช่วง 8 เดือนแรก ปรับลดลงมา 17.03%
ดัชนีร่วงลงมาแบบนี้ มีนักลงทุนน่าจะติดดอยกันเยอะแน่นอน
โดยเฉพาะหุ้นในกลุ่ม SET50
เพราะดัชนี SET50 สิ้นปี 2562 ปิดที่ 1,068.50 จุด ส่วนวานนี้ ปิดที่ 844.22 จุด หรือลงมา 20.99% (ม.ค.-ส.ค. 63)
หากต่างชาติยังขายออกมาแบบนี้
ทางออก หรือสิ่งที่ต้องระวังคือ เลี่ยงหุ้นในกลุ่ม SET50 ไปก่อนชั่วคราว หรือไม่ก็ต้องเข้าเร็วและออกให้เร็ว
หรือไม่ก็ต้องหันไปลงทุนหุ้นในกลุ่ม SET100 พวกขนาดกลางและเล็ก
หรือหุ้นที่ต่างชาติไม่ได้ถือหรือเข้ามาลงทุนอยู่
แต่หุ้นที่เข้าซื้อนั้น นักวิเคราะห์ แนะนำว่า ควรจะเป็นหุ้นที่มีโมเมนตัมเรื่องผลประกอบการไตรมาส 3 และ 4 ยังออกมาดีต่อเนื่อง หรือเป็นหุ้นที่จะฟื้นตัวได้จากครึ่งปีแรก
บริษัทหลักทรัพย์ (บล.) หลายแห่ง เป็นออกบทวิเคราะห์ พร้อมกำหนด “ธีม” กันออกมาเยอะแยะ
มีหุ้นน้ำดีที่ถูกมองข้ามอยู่หลายหุ้นพอสมควรเลย
เข้าไปหาอ่านกันครับ
ภาวะตลาดหุ้นแบบนี้ อย่าลงทุนแบบ “ปาเป้า” 